題合肥縣效裕堂詩
作者：劉攽
朝代：宋

paragraphs: 九月霜降公堂成，江侯寄詩求所名。
定名揣稱事不易，以予樸直言必誠。
百詞號呶片語决，十役漫汗一教行。
令乎於此有餘裕，堂以效實非無形。
庭羅芳草寒轉碧，池有魚鳥閒不驚。
左經右律給嘯咏，雨軒風檻含秋聲。
今我不樂歲云暮，蟋蟀在堂鴻雁鳴。
主人愛客豈有極，助爾美酒長河傾。